open-index/open-wikipedia-markdown huggingface dataset:
Parícutin

**Parícutin** on sammunut kartiotulivuori lähellä Uruapan kaupunkia Michoacánin osavaltiossa, Meksikossa. Tulivuori syntyi yllättäen 20. helmikuuta 1943, ja sen huomasi meksikolainen maanviljelijä, kun savua ja tuhkaa näytti tulevan viljelijän maissipellosta.

Ensimmäisen vuoden aikana tulivuori oli kasvanut jo 450 metriä korkeaksi alkuperäisestä tasosta ja merenpinnasta mitattuna sen korkeus oli 2280 metriä. Purkausten seurauksena kaksi lähikylää Parícutin (jonka mukaan tulivuori nimettiin) sekä Nuevo San Juan Parangaricutiro olivat peittyneet tuhkaan ja laavaan. Kylien asukkaat saatiin kuitenkin turvallisesti evakuoitua. Tulivuori jatkoi purkautumistaan kahdeksan vuoden ajan vuoteen 1952 saakka, jolloin tulivuori muuttui nukkuvaksi tulivuoreksi. Kun se lopetti purkautumisen sen korkeus oli 2808 metriä merenpinnasta.

Kuvia tulivuoresta esiintyi elokuvassa *[[Kastilian valloittaja]]*, joka julkaistiin vuonna 1947.

## Lähteet

## Aiheesta muualla

* 
*
Sanantuoja

**Sanantuoja** voi tarkoittaa seuraavia asioita:

* *[[Savon Työmies (1906–1918)|Sanantuoja]]*, *Savon Työmies* -lehden nimi vuosina 1914–1917
* *[[Savon Kansa (1918–1923)|Sanantuoja]]*, *Savon Kansa* -lehden nimi vuosina 1921–1923
Arbetaren

**Arbetaren** oli Helsingissä vuosina 1900–1907 ilmestynyt ruotsinkielinen sosiaalidemokraattinen sanomalehti.

Vuonna 1899 perustetun Finlands Svenska  Arbetarförbundin julkaisema *Arbetaren* oli ensimmäinen ruotsinkielinen työväenliikkeen sanomalehti. Vuoteen 1903 saakka sen taustavoimina vaikutti joukko ruotsinkielisiä kulttuuriradikaaleja kuten Arvid Mörne ja Herman Gummerus. Lehden linja oli aluksi varovaisen revisionistinen, mutta terävöityi vuoden 1905 jälkeen. Ilmestymistiheyden lisääminen ja oman kirjapainon perustaminen romahdutti julkaisijoiden talouden, ja lehti oli pakko lopettaa lokakuussa 1907. Sen seuraajaksi perustettiin vielä saman vuoden aikana *[[Social-Demokraten]]*.

Lehti ilmestyi aluksi kerran, vuodesta 1905 lähtien kahdesti tai kolmesti ja vuonna 1907 kuudesti viikossa. Levikki oli loppuvaiheessa 3&nbsp;500 kappaletta. Päätoimittajina ja vastaavina toimittajina työskentelivät Reino Drockila (1901–1903), Anders Käcklund (1904–1905), K. H. Wiik (1905), K. G. K. Nyman 1905–1906, Anton Caselius (1906–1907) ja A. E. Usénius (1907).

## Lähteet
*

### Viitteet

## Aiheesta muualla
* ''Arbetaren'' digitoituna kansalliskirjastossa
Stade Roland-Garros

**Stade Roland-Garros** on Pariisissa, Ranskassa sijaitseva tenniskeskus. Siellä järjestetään vuosittain Grand Slam -tason tennisturnaus, Ranskan avoimet. Se rakennettiin vuoden 1928 Davis Cupia varten, ja se nimettiin ensimmäisessä maailmansodassa kunnostautuneen sotasankari Roland Garrosin mukaan, koska se oli yksi kaupan ehdoista, kun stadionia varten ostettiin maa-alue.

Vuonna 2011 Ranskan Tennisliitto järjesti äänestyksen, jossa äänestettiin turnauksen siirtämisestä toiseen paikkaan tilanpuutteen vuoksi. Nykyinen paikka sai kuitenkin eniten ääniä, ja tämän myötä aluetta joudutaan laajentamaan. Roland-Garrosin alue on kaikista pienin neljästä Grand Slam -turnauksesta, kooltaan se on 8,5 hehtaaria. Uudistuneen tenniskeskuksen on määrä valmistua vuoteen 2019 mennessä.

## Kentät
**Court Philippe Chatrier** on tenniskeskuksen keskuskenttä, joka rakennettiin vuonna 1928. Istumapaikkoja kentällä on noin 15 000. Vuonna 2001 keskuskenttä nimettiin Philippe Chatrierin mukaan. Chatrier toimi Ranskan Tennisliiton johtajana vuodesta 1973 vuoteen 1993. Hän myös auttoi tenniksen takaisin vuoden 1988 kesäolympialaisiin. Kentällä pelataan aina loppuottelut sekä lukuisia muita otteluita.

**Court Suzanne Lenglen** on alueen toiseksi suurin kenttä, jonne mahtuu 10 000 katsojaa. Kenttä rakennettiin vuonna 1994, ja sen alkuperäinen nimi oli Court A. Vuonna 1997 se nimettiin Ranskan menestyneimmän naistennispelaajan, Suzanne Lenglenin mukaan. Hän voitti naisten kaksinpelin Ranskan avoimissa kuusi kertaa, sekä nelinpelin kahdesti ja sekanelinpelin seitsemästi.

**Court 1** on alueen kolmanneksi suurin kenttä. Se rakennettiin vuonna 1980, ja sinne mahtuu 3 805 katsojaa.

Yhteensä tenniskeskuksessa on 20 massakenttää.

## Lähteet

## Aiheesta muualla

*Roland Garros Ranskan Tennisliiton sivuilla
*Roland-Garrosin kotisivut
Korpilampi-seminaari

**Korpilampi-seminaari** oli Korpilampi-hotellissa Espoossa 5.–6. syyskuuta 1977 pidetty talouspoliittinen seminaari, jonka kokoonkutsujana oli pääministeri Kalevi Sorsa. Paikalle oli kutsuttu Suomen poliittisten puolueiden, etujärjestöjen ja elinkeinoelämän eliitti, osanottajia oli 350. Myyttiseen maineeseen nouseessa kokouksessa synnytettiin poliittinen konsensus Suomen tulevasta talouspolitiikasta.

Kokouksen taustalla oli taloudellisesti epävakaa aika, ja Sorsan hallitus oli laatinut elvytyspaketin, jonka taakse oli saatava laaja yhteisymmärrys. Tämä saatiin aikaan ”sulkemalla ulos yhteistoimintakyvyttömät ja luomalla valittujen osalta ryhmän sisäistä yhteenkuuluvuutta ja yhteistä ymmärrystä suomalaisen yhteiskunnan tilasta”.

Jukka Tarkan mukaan kokouksen hahmotteli Eva, mutta Evan jäsenet eivät olleet kutsuttuina evalaisina, jotta kommunisteille ei olisi näytetty sosiaalidemokraattien läheisiä suhteita Evan vuorineuvoksiin. Elvytys sai kokouksessa Jouko Kajanojan mukaan uuden sisällön, ja sillä alettiin tarkoittaa elinkeinoelämän elvytystä.

Seminaarista syntyi käsite Korpilammen henki, jolla viitataan konsensukseen. 

## Lähteet
Korpilampi

**Korpilampi** tarkoittaa muun muassa seuraavia

*Korpilampi, lampi Espoossa
*Hotelli Korpilampi, hotelli Espoossa
*Korpilampi, lampi Hankasalmella
*Korpilampi, lampi Multialla
*Korpilampi, lampi Parkanon Jaakkolankylässä
*Pieni- ja Iso Korpilampi, lampi Mikkelissä
*Korpilampi-seminaari, vuonna 1977 Hotelli Korpilammessa järjestetty talouspoliittinen seminaari.
Retkikunta 28

**Retkikunta 28** () oli Kansainvälisen avaruusaseman 28. miehistö. Retkikunta alkoi 23. toukokuuta 2011 Sojuz TMA-20:n irtautuessa asemasta. Asemalle jääneet 4. huhtikuuta 2011 Sojuz TMA-21:llä saapuneet Retkikunta 27:n jäsenet jatkoivat asemalla Retkikunta 28:n miehistössä. 7. kesäkuuta 2011 asemalle laukaistiin loput retkikunnasta lennolla Sojuz TMA-02M. Täydennysmiehistö telakoitui avaruusasemaan 9. kesäkuuta kello 21.18 (UTC). Retkikunta päättyi suunnitelmien mukaan 16. syyskuuta 2011  Sojuz TMA-21:n irtautuessa asemasta. Borisenko, Samokutjajev ja Garan 1askeutuivat Sojuzin kyydissä keskiseen Kazakstaniin. 

Viimeiset sukkulalennot STS-134 *Endeavour* ja STS-135 *Atlantis* vierailivat retkikunnan aikana asemalla. STS-135 vei aseman jäähdytysjärjestelmän rikkoutuneen ammoniakkipumppumoduulin mukanaan Maahan vian selvittämiseksi. Garan ja Fossum siirsivät 12. heinäkuuta 2011 suorittamallaan avaruuskävelyllä pumppumoduulin Atlantiksen rahtiruumaan.
## Miehistö

;Lähde: NASA

## Lähteet

## Aiheesta muualla

*NASAn Expedition 28 Main Page  
*Retkikunta 28:n videoita NASAtelevisionin YouTube-kanavalla
*Current ISS On-Orbit Status Report  
*Kansainvälisen avaruusaseman NASAn kotisivu 
*kansainvälisen avaruusaseman miehistöt
Myyntitykit

**Myyntitykit** (*Glengarry Glen Ross*) on vuonna 1992 ensi-iltansa saanut draamaelokuva, joka perustuu David Mametin samannimiseen näytelmään. Se kuvaa neljän kiinteistövälittäjän elämää kahden päivän ajan, kun nämä ovat saaneet kuulla esimiehiltään, että viikon kuluttua kaikki välittäjät kahta lukuun ottamatta irtisanottaisiin.

Elokuva sai ensi-iltansa Venetsian elokuvajuhlilla, joilla Jack Lemmon palkittiin parhaan miesnäyttelijän Volpi Cup -palkinnolla. Elokuva ei ollut taloudellinen menestys, sillä se tuotti Yhdysvalloissa vain 10,7 miljoonaa dollaria, mikä alitti sen käyttämän budjetin. Kriitikot kuitenkin ottivat elokuvan vastaan korkein arvosanoin, ja Al Pacino ansaitsi siitä parhaan miessivuosan Oscar- ja Golden Globe -ehdokkuudet.

## Näyttelijät

## Arvioita
*[[Video-opas|Video-oppaassa]]* vuodelta 1994 Bello Romano kutsuu elokuvaa kiihkeäksi ja armottomaksi liike-elämän kuvaukseksi ja antaa sille täydet viisi tähteä.

## Lähteet

## Aiheesta muualla
* 
* ''Glengarry Glen Ross'': Rotten Tomatoes
Arbetarbladet

**Arbetarbladet** (vuosina 1949–1958 **Arbetarbladet – Svenska Demokraten**, 1958–1971 **Svenska Demokraten**) oli Helsingissä vuosina 1919–2009 ilmestynyt ruotsinkielinen sosiaalidemokraattinen sanomalehti. Vuoden 2010 alusta lähtien se ilmestyy nettilehtenä.

## Historia
Lehti perustettiin sisällissodan aikana lakanneen Finlands Svenska Arbetarförbundin äänenkannattajan ''Arbetetin'' tilalle. Sen kustantajana toimi aluksi ''Suomen Sosialidemokraattia'' julkaissut Oy Kansanvalta, kunnes vuonna 1933 perustettiin oma yhtiö Arbetarförlaget Ab. Taloudellisesti kannattamattomalla *Arbetarbladetilla* on ollut suuri merkitys ruotsinkielisen työväestön keskusteluvälineenä. 1920- ja 1930-luvuilla se oli myös huomattava kulttuurilehti.

*Arbetarbladet* ilmestyi yleensä kahdesta kolmeen kertaan viikossa. Vuonna 1949 se oli kuusipäiväinen ja vuonna 1986 siitä tuli viikkolehti. Lehden levikki oli suurimmillaan 5&nbsp;100 kappaletta vuonna 1945. Vuonna 1980 se oli 4&nbsp;100 ja vuonna 2004 enää 2&nbsp;100 kappaletta.

## Päätoimittajat

*Leo Hildén (1919–1920)
*K. H. Wiik (1920–1921)
*Hannes Stolt (1921)
*Julius Sundberg (1921–1925)
*Axel Åhlström (1925–1934)
*K.-A. Fagerholm (1934–1937)
*Osvald Fager (1937–1940)
*Atos Wirtanen (1940–1941)
*Gunnar Henriksson (1941–1970)
*Kaj Laxén (1970–1973)
*Yrsa Stenius (1973–1978)
*Alf-Erik Helsing (1978–2005)
*Jan-Erik Wiik (2005–2010)
*Siv Åstrand (2010–2017)
*Johan Kvarnström (2017–2019)
*Lukas Lundin (2019–2020)
*Topi Lappalainen (2020–)

## Lähteet
*

### Viitteet

## Kirjallisuutta
Fagerholm, K-A.: Puhemiehen ääni. S. 36-52. Tammi, 1977. .

## Aiheesta muualla
* ''Arbetarbladetin'' sivusto
* ''Arbetarbladet'' digitoituna kansalliskirjastossa
Social-Demokraten

**Social-Demokraten** oli Helsingissä vuosina 1907–1908 ilmestynyt ruotsinkielinen sosiaalidemokraattinen sanomalehti.

*Social-Demokraten* perustettiin lokakuussa 1907 lakanneen ''Arbetarenin'' tilalle. Lehden tilaajakunta jäi odotettua pienemmäksi, ja se lopetettiin taloudellisten vaikeuksien takia jo syyskuussa 1908. Linjaltaan se edusti edeltäjänsä tapaan lähinnä revisionistista sosialismin tulkintaa.

Lehti ilmestyi kahdesti viikossa reilun puolentoista tuhannen kappaleen painoksena. Sen päätoimittajana ja julkaisijana toimi William Lundström.

## Lähteet

## Aiheesta muualla
* Social-Demokraten Historiallisessa sanomalehtikirjastossa
World Series of Poker 2010

**World Series of Poker 2010** oli 41. WSOP-tapahtuma. Se alkoi 28. toukokuuta 2010 ja kesän osuus turnauksesta päättyi 17. heinäkuuta 2010. Kaikki sen turnaukset pelattiin Rio All Suite Hotel and Casinolla Las Vegasissa. Kolmatta kertaa WSOP:n pääturnauksen finaalipöytä pelattiin loppuun vasta myöhemmin syksyllä "November Nine"-nimellä kutsun konseptin mukaan 6. - 9. marraskuuta 2010. Syyskuussa Lontoossa pelattiin erillinen World Series of Poker Europe -turnaussarja, jonka voittajat saivat myös WSOP-rannekkeen. Vuoden 2010 WSOP:ssa Las Vegasissa pelattiin kaikkiaan 57 turnausta. Pääturnauksen voittaja oli kanadalainen Jonathan Duhamel, jonka voittama ykköspalkinto oli 8&nbsp;944&nbsp;310 dollaria. Pääturnaukseen osallistui 7319 pelaajaa.

Merkittävin muutos turnausohjelmassa aiempiin vuosiin 2006&ndash;2009 oli 50&ndash;000 dollarin H.O.R.S.E.-turnauksen korvaaminen The Poker Player's Championship -turnauksella. The Poker Player's Championshipissa pelattiin 8 eri pokerimuotoa, kuitenkin finaalipöydässä pelattiin ainoastaan no limit texas hold'emia.

## Merkittäviä saavutuksia

* Phil Ivey voitti kahdeksannen rannekkeensa ($3,000 H.O.R.S.E.) ja Men Nguyen seitsemännen rannekkeensa ($10,000 Seven Card Stud Championship)
* WSOP:n vuoden pelaaja oli Frank Kassela, joka voitti kaksi ranneketta
* veljekset Michael ja Robert Mizrachi pelasivat molemmat 50&nbsp;000 dollarin finaalipöydässä ollen WSOP-historian kolmas sisaruspari, joka on pelannut WSOP:n finaalipöydässä. Aiemmat ovat olleet Howard Lederer ja Annie Duke vuonna 1995 sekä Ross ja Barny Boatman vuonna 2002. Michael Mizrachi voitti uuden Poker Player's Championshipin ensimmäisen rannekkeen.
* Robert ja Michael Mizrachi tekivät historiaa myös yhdessä kahden muun veljensä kanssa. Kaikki neljä veljestä sijoittuivat rahasijoille WSOP:n pääturnauksessa: Eric Mizrachi oli 718., Donny Mizrachi oli 345., Robert Mizrachi 116. ja Michael Mizrachi finaalipöydässä viides.

## Turnaukset ja tulokset

## Lähteet

## Aiheesta muualla
Arc de Triomphe du Carrousel

**Arc de Triomphe du Carrousel** on riemukaari Place du Carrousel -aukiolla Pariisin kaupungissa Ranskassa. Riemukaarta alettiin rakentaa vuonna 1806 ja se valmistui vuonna 1808. Portti rakennettiin Napoleonille hänen saavutettuaan monia voittoja sodassa. Portti on 19 metriä korkea ja 23 metriä leveä. Riemukaaren arkkitehteina toimi Charles Percier ja Pierre François Léonard Fontaine.

Tämä riemukaari sijaitsee samalla kaupunkiakselilla kuin Charles-de-Gaulle-Étoile-aukion Riemukaari sekä 1989 valmistunut Grande Arche.


Tiedosto:Carrousel Louvre (2).jpg|
Tiedosto:La capitulation d'Ulm by Pierre Cartellier, 16 April 2007.jpg|
Tiedosto:La Bataille d'Austerlitz by Jean Espercieux, 16 April 2007.jpg|


## Lähteet
Ja oikeutta kaikille

**Ja oikeutta kaikille** (*...And Justice for All*) on Norman Jewisonin ohjaama oikeussalidraama, joka sai ensi-iltansa vuonna 1979. Elokuvassa näyttelevät Al Pacino, John Forsythe, Jack Warden, Lee Strasberg, Jeffrey Tambor, Christine Lahti, Craig T. Nelson ja Thomas G. Waites. Se oli myös 75-vuotiaan Sam Levenen viimeinen elokuva. Elokuvan käsikirjoituksen kirjoittivat Valerie Curtin ja Barry Levinson, ja se nimitettiin Oscard-ehdokkaaksi parhaasta käsikirjoituksesta.

Käsikirjoituksen lisäksi Oscar-ehdokkuuden ansaitsi Al Pacinon roolisuoritus, joka oli ehdolla parhaan miespääosan palkinnolle. Pacino nimitettiin suorituksellaan myös Golden Globe -ehdokkaaksi.

## Näyttelijät

## Arvioita
*[[Video-opas|Video-oppaassa]]* vuodelta 1994 Bello Romano moitti elokuvan käsikirjoitusta epätasaiseksi ja antoi elokuvalle kolme tähteä viidestä, mikä vastaa sanallista arviota ”hyvä”.

## Lähteet

## Aiheesta muualla
* ''...And Justice For All'': Internet Movie Database 
* ''...And Justice For All'': Rotten Tomatoes
The Incredible Machine

**The Incredible Machine** tarkoittaa seuraavia asioita:

* *[[The Incredible Machine (pelisarja)|The Incredible Machine]]*, pelisarja ja sen ensimmäinen osa
* *[[The Incredible Machine (elokuva)|The Incredible Machine]]*, dokumenttielokuva
* *[[The Incredible Machine (albumi)|The Incredible Machine]]*, Sugarlandin albumi.
Doina Klezmer

**Doina Klezmer** on suomalainen klezmermusiikkia soittava nelihenkinen yhtye. Yhtyeeseen kuuluu Markku Lepistö (haitari), Hannu Vasara (viulu), Tapani Jämsen (rummut) sekä Sampo Lassila (kontrabasso). Yhtye on julkaissut kaksi pitkäsoittoa ja oli ehdolla Teosto-palkinnon saajaksi vuonna 2004 levystä *[[Nomada]]*. 

## Musiikki
Doina Klezmer etsii tyyleissään sävyjä, joissa on sekä perinteistä klezmeriä että vivahteita eri musiikityyleistä maailmalta. Osa bändin kappaleista on tunnettuja, yhtyeen itse sovittamia  klezmerkappaleita. Sampo Lassila on myös säveltänyt ohjelmistoa yhtyeelle.

## Historia
Doina Klezmer kokosi yhtyeen vuonna 1996 ja debyyttialbumi Sorja Tanz ilmestyi vuonna 2001. Yhtye on esiintynyt sen jälkeen aktiivisesti esimerkiksi erilaisilla festivaaleilla niin Suomessa kuin ulkomaillakin. Toinen pitkäsoitto Nomada julkaistiin vuonna 2004.  Doina on tehnyt tiiviisti yhteistyötä muiden taiteilijoiden kanssa. Viimeisin ja yhä vireillä oleva yhteistyö on Johanna af Schulténin, Michael Baranin, Kjell Westön, Hanna Käyhkön ja Lotta Westermarckin kanssa. Westön teksteihin perustuva teos “Kun katsot arpea – minns du såret” kantaesitettiin Helsingin Korjaamo-teatterissa ti 8.3.2011.

## Diskografia
* *Sorja Tanz* (2001)
* *Nomada* (2004)
Suomalais-Japanilainen Yhdistys

**Suomalais-Japanilainen Yhdistys ry** (SJY) on Japanista sekä Suomen ja Japanin välisestä ystävyydestä kiinnostuneiden ystävyysseura. Yhdistys on perustettu vuonna 1935 ja se oli Suomen toinen kansainvälinen ystävyysyhdistys. Yhdistyksen ensimmäinen puheenjohtaja oli professori Gustaf Ramstedt, Suomen ensimmäinen asiainhoitaja Tokiossa.  

Yhdistys järjestää erilaisia kursseja ja harrastepiirejä, kuten japanilaisen ruoan valmistuksesta  ja Japanin matkailusta , kuten esim. Matkailijan 50 Kanjia .
SJY myös ylläpitää japanin kielen keskusteluryhmää Helsingissä. SJY myös järjestää tai on mukana monissa eri tapahtumissa, kuten Roihuvuoren Hanamijuhla ja Japani-Matsuri.   
Yhdistys on myös julkaissut joukon kirjasia Japanin kulttuurista ja kielestä. 
Yhdistyksen jäsenjulkaisu, Kokoro (心), ilmestyy neljä kertaa vuodessa.

## Lähteet

## Aiheesta muualla
* Kotisivut
Frank Gresley

**Frank Gresley** (1855 - 1936) oli brittiläinen taidemaalari. Hän maalasi pääasiassa akvarellejä maisemista. Hänen tunnetuimpia töitään ovat maisemat Trent-joelta Swarkestonen kohdalta, Barrowista ja Inglebystä. Gresleyn isä James Stephen Gresley oli taiteilija ja useiden taideseurojen jäsen. Frank itse pyydettiin paikalliseen taidetoimikuntaan valitsemaan näyttelyihin teoksia. Myös Frankin kahdesta pojasta Haroldista ja Cuthbertista tuli taiteilijoita. Cuthbert maalasi posliinia Royal Crown Derbyn posliinitehtaalla, ja Harold isänsä tavoin maisemia vesiväreillä.
Gresley eli suurimman osan elämästään Derbyshiren Chellastonissa. Alfred E. Goodey lahjoitti kokoelman hänen teoksiaan Derbyn kaupunginmuseolle. Vuonna 2001 museo järjesti suuren näyttelyn Gresley taiteilijasuvun teoksista.

## Lähteet

## Aiheesta muualla
* Frank Gresley (1855-1936) Invaluable (teoskuvia)
Fist of the Red Dragon

**Fist of the Red Dragon** (, *Sou Hat-Yi*, myös *Hero Among Heroes*) on vuonna 1993 ensi-iltansa saanut hongkongilainen toimintaelokuva. Elokuvan on ohjannut Yuen Woo-ping ja Chan Chin-Chung. Käsikirjoituksesta vastasivat Lau Tai-Muk, Tsui Jobic ja Wong Wing-Fai. Pääosissa näyttelivät Donnie Yen, Wong Yuk, Ng Man Tat ja Fennie Yuen.

## Juoni
Oopiumi on levinnyt ympäri Kiinaa ja aiheuttanut ongelmia ihmisten keskuudessa, jonka vuoksi sen tuottaminen päätetään hävittää. Keisarin prinssi Barac kuitenkin päättää saada oopiumin käyttämisen lailliseksi ja juonitella Wong Fei Hungin ja kenraalin salamurhaa. Suunnitelmaansa varten hän manipuloi Beggar So nimisen miehen puolelleen huumaamalla hänet oopiumilla. Beggar Son on taisteltava eroon oopiumin riippuvuudesta ja auttaa Wong Fei Hungia taistelemaan prinssia ja hänen liittolaistaan Valkoinen lotus ryhmää vastaan.

## Rooleissa

## Lähteet
* Hong Kong Movie DataBase
Sambian vaakuna

**Sambian vaakuna** on maan lipun ja kansallislaulun ohella Sambian kansallistunnus. Vaakuna hyväksyttiin käyttöön yhdessä maan lipun kanssa 24. lokakuuta 1964.

Sambian vaakunakilvessä on kuvattuna mustalla pohjalla kuusi aaltoilevaa hopeaista pystyviivaa. Kuvio, joka oli kuvattuna jo Pohjois-Rhodesian vaakunassa, esittää tyylitellysti Victorian putousten mustien kallionkielekkeiden yli virtailevaa vettä. Samalla vaakunakilpi muistuttaa Sambesijoesta, josta maa on saanut nimensä.

Vaakunakilven yläpuolella on kuvattuna ristikkäin olevat kuokka ja hakku, jotka kuvaavat maan maanviljelystä ja kaivostoimintaa. Niiden yläpuolella liitelee maan lipussakin kuvattu vapauden kotka, joka muistuttaa maan vapaudenkaipuusta ja tulevaisuudenuskosta. Vaakunakilpeä vartioivat kaksi afrikkalaista ihmishahmoa, oikealla punaiseen mekkoon puettu nainen ja oikealla vaaleanvihreään puseroon ja shortseihin puettu mies. He esittävät vertauskuvallisesti maan väestöä.

Vaakunan alapuolella on yhtä lailla vertauskuvallinen vihreä sademetsä, johon on kuvattu tehdas, seepra ja maissitähkä. Nämä kuvaavat maan luontoa, teollisuutta ja maanviljelystä. Alla olevassa nauhassa on teksti *One Zambia, One Nation* (”yksi Sambia, yksi kansakunta”).
Kennedy Nwanganga

**Kennedy Ugoala Nwanganga** (s. 15. elokuuta 1990) on nigerialainen jalkapalloilija, joka edustaa tällä hetkellä Suomen korkeimmalla sarjatasolla pelaavaa turkulaista FC Interiä.

## Seurajoukkueura
Vuonna 2009 hallitseva Veikkausliigan mestari, FC Inter palkkasi Nigerian entisen alle 17-vuotiaiden maajoukkuepelaajan nigerialaisesta NAF Rockets FC:stä. Kennedy pelasi Veikkausliigaa kaksi kautta Interin riveissä, tehden 43 ottelussa 13 maalia.

14. marraskuuta 2010 Kennedy solmi kolme ja puoli vuotta kestävän sopimuksen belgialaisen KRC Genkin kanssa.

Ensimmäisellä puolivuotisella Kennedy pääsi usein vaihdosta pelaamaan, ratkaistakseen lopulta Genkin mestaruuden puskemalla maalin Standard Liègeä vastaan kauden 2010-2011 pudotuspeleissä.

## Lähteet

## Aiheesta muualla
* K.R.C. Genk Profiili
World Series of Poker 2011

**World Series of Poker 2011** on 42. WSOP-tapahtuma. Se alkoi 31. toukokuuta 2011 ja kesän osuus turnauksesta päättyi 19. heinäkuuta 2011. Kaikki sen turnaukset pelattiin Rio All Suite Hotel and Casinolla Las Vegasissa. Neljättä kertaa WSOP:n pääturnauksen finaalipöytä pelattaan loppuun vasta myöhemmin syksyllä "November Nine"-nimellä kutsun konseptin mukaan alkaen 5. marraskuuta. Vuoden 2011 WSOP:ssa Las Vegasissa pelataan kaikkiaan 55 turnausta. Lokakuussa 2011 pelataan Cannesissa, Ranskassa erillinen World Series of Poker Europe -turnaussarja, jonka voittajat saivat myös WSOP-rannekkeen. 

## Merkittäviä saavutuksia
* Jake Cody ja Bertrand ”ElkY” Grospellier voittivat ensimmäiset rannekkeensa. Näin molemmat saavuttivat turnauspokerin ”Triple Crownin” voitettuaan aiemmin EPT- ja WPT-turnauksen. Aiemmin tämän ovat tehneet Gavin Griffin ja Roland de Wolfe.
* Brian Rast voitti kaksi turnausta: 1&nbsp;500 dollarin pot limit holdemin ja arvostetun 50&nbsp;000 dollarin The Poker Player's Championshipin.
* Phil Hellmuth, joka on voittanut ennätykselliset 11 WSOP-ranneketta, sijoittui kolmessa turnauksessa toiseksi (turnaukset 16, 33 ja 55). Kukaan pelaaja ei ole aiemmin ollut samana vuonna kolmasti toinen. Nyt Hellmuthilla on myös ennätykselliset 84 WSOP-rahasijaa ja 43 finaalipöytäsijoitusta.
* Howard "Tahoe" Andrew on pelannut jokaisessa WSOP:ssa vuodesta 1974 eli pelannut 38 vuotena peräkkäin.

## Turnaukset ja tulokset

## Lähteet
Ronald Garan

**Ronald John Garan, Jr. ** (s. 30. lokakuuta 1961) on  NASAn astronautti ja Yhdysvaltain ilmavoimien eversti (evp).

Garan valmistui Embry-Riddle Aeronautical Universitysta. Hänellä on alempi korkeakoulututkinto liiketaloudesta vuodelta 1982. Hän liittyi ilmavoimiin 1982, vänriksi 1984. Hänestä tuli F-16 lentäjä ja hän osallistui Persianlahden sotaan. Vuonna 1994 hän suoritti ilmailutieteen maisterintutkinnon ja 1996 ilmailu- ja avaruustekniikan ylemmän korkeakoulututkinnon. Hän toimi operaatioupseerina koelento-osastossa. 

Hän on lentänyt yli 5000 tuntia yli 30 eri konetyypillä. Garan valittiin NASAn astronauttikoulutukseen pilotiksi heinäkuussa 2000. Hän lensi ensi kertaa avaruuteen tehtäväspesialistina sukkulalennolla STS-124 vuonna 2008. Hän palasi ISS-avaruusasemalle 4. huhtikuuta 2011 osallistuakseen puoli vuotta kestävään oleskeluun kansainvälisellä avaruusasemalla Retkikunta 27:n ja Retkikunta 28:n miehistöjen jäsenenä. Garan palasi Maahan 16. syyskuuta 2011 lennolla Sojuz TMA-21. Hän on osallistunut kolmelle avaruuskävelylle yhteiskestoltaan yli 20 tuntia.

Garanilla on venäläiset sukujuuret. Hän on naimisissa Carmel Courtneyn kanssa. Heillä on kolme poikaa. Garan on roomalaiskatolinen.


## Lähteet
*Elämäkerta NASAn sivulla 
*Spacefacts.de:n  elämäkerta 

## Aiheesta muualla

*Garan Twitterissä 
*Retkikunta  27/28:aa edeltävä haastattelu  (21.3.2011)  
*Lentoa STS-124 edeltävä haastattelu  (29.4.2008)
Mahnala

**Mahnala** on kylä Hämeenkyrössä Pirkanmaalla. Se  sijaitsee keskellä valtakunnallisesti merkittävää kansallismaisemaa ja Kirkkojärven rannalla. Mahnalasta on matkaa Hämeenkyrön kirkonkylään 10 km ja Tampereelle 32 km. Mahnala on Pirkanmaan vuoden kylä 2010.

Parhaiten Mahnala tunnetaan mansikkatiloistaan. Lisäksi kylässä on ympäristökoulu.

## Aiheesta muualla
* Mahnalan kotisivut
Muttenz

**Muttenz** on kaupunki Sveitsissä. Se sijaitsee Basel-Landschaftin kantonissa maan pohjoisosassa, Baselin kaupungin kaakkoispuolella. Kaupungissa on noin 17&nbsp;000 asukasta. 

Osa Baselin satamasta, öljysatama, sijaitsee Muttenzissa. Sitä kautta tuodaan noin viidennes maassa kulutetusta öljystä.

## Lähteet
*

### Viitteet

## Aiheesta muualla

* Viralliset sivut 
*
Hansonin vene

**Hansonin vene** on pronssikautinen vene, joka löytyi vuonna 1998 Hansonin sorakuopasta läheltä Derbyä. Vene on tehty kovertamalla puunrunko ontoksi, ja se on yli kymmenen metriä pitkä. Englannista on löytynyt monia pronssikautisia veneitä, mutta tämä on ainoa, jossa näyttää olevan lasti jäljellä: sen sisällä on Brongsgroven hiekkakiveä. Tätä kiveä esiintyy joidenkin kilometrien päässä, ja on arveltu, että veneellä on kuljetettu hiekkakiveä pitkin Trent-jokea.

Veneen iäksi määritettiin hiiliajoituksella noin 3&nbsp;500 vuotta. Sen puuaines on säilynyt mätänemättä, koska se on pysynyt joen pohjahiekkaan hautautuneena hapettomassa tilassa, jossa lahottajasienet ja mädättäjäbakteerit eivät ole voineet elää. Löytämisen jälkeen vene sahattiin kappaleiksi, jotka kuljetettiin vesiastioissa Derbyn kaupunginmuseoon. Vesi korvattiin vähitellen vahaseoksella, jotta venettä voitaisiin pitää näyttelytilassa. Samasta hiekkakuopasta löytyi toinenkin vene, joka päätettiin haudata takaisin, niin että se säilyy jälkipolville alkuperäisessä tilassa.

## Katso myös
*Ruuhi
*Ferribyn veneet

## Lähteet
Walter R. Peterson

**Walter Rutherford Peterson, Jr.** (19. syyskuuta 1922 – 2. kesäkuuta 2011) oli yhdysvaltalainen kiinteistönvälittäjä, kasvattaja ja republikaanipoliitikko Peterboroughista, New Hampshiresta. Hän palveli New Hampshiren edustajainhuoneessa ja kaksi kautta New Hampshiren kuvernöörinä.

## Kuolema
Maaliskuussa 2011 Petersonilla todettiin keuhkosyöpä. Hän kuoli 2. kesäkuuta 2011.

## Lähteet
Olsoni

**Olsoni** on muun muassa seuraavien suomalaisten henkilöiden sukunimi:

* Alcides Olsoni (1855–1914), juristi ja Iisalmen pormestari, Eligius Olsonin poika
* Anna Olsoni (1864–1943), kotitalousopettaja
* Carl Gustaf Olsoni (1862–1923), kirkkoherra ja Helsingin Diakonissalaitoksen johtaja
* Eligius Olsoni (1823–1889), virkamies, suomentaja ja virkakielen kehittäjä
* Emerik Olsoni (1887–1971), kirjastonhoitaja, toimittaja ja kääntäjä, Carl Gustaf Olsonin poika
* Eric Olsoni (1893–1973), kirjakauppias, teatterikriitikko ja näytelmäkirjailija
* Eva Olsoni (1908–1994), taidemaalari ja tekstiilitaiteilija
* Evelina Olsoni (1833–1877), pienten lasten koulun opettaja ja apteekkitoiminnan harjoittaja
* Kristin Olsoni (1937–2025), teatteriohjaaja
* Lars Berndt Olsoni (1830–1880), lääkäri ja valtiopäivämies.
Walter Peterson (maahockeypelaaja)

**Walter Ernest Peterson** (1883 – tuntematon kuolinpäivä) oli irlantilainen maahockeypelaaja, joka voitti hopeaa Lontoon kesäolympialaisissa vuonna 1908.

## Aiheesta muualla
* Olympic profile
Australian Recording Industry Association

**Australia Recording Industry Association** (**ARIA**) edustaa Australian musiikkiteollisuutta. Sen perustivat vuonna 1983 kuusi suurta levy-yhtiötä: EMI, Festival Records, Sony Music Entertainment (tuolloin CBS Records), BMG, Warner Music Group ja Universal Music Group. Se korvasi vuonna 1956 perustetun *Association of Australian Record Manufacturers* AARM:in. Järjestön tehtävänä on valvoa musiikin esityslupia ja lisenssimaksuja.

ARIA julkaisee viikoittain ARIA Chartsia eniten myydyistä levyistä ja singleistä musiikin eri lajityypeissä. Lisäksi vuosittain järjestetään ARIA Awards -palkintojenjakotilaisuus, jossa palkitaan vuoden parhaita australialaisia musiikintekijöitä.
Honey

**Honey** (suomeksi *[[hunaja]]*) voi tarkoittaa:

## Musiikki
* ''Honey'' (Sonny Jamesin albumi), 1958
* ''Honey'' (Ohio Playersin albumi), 1975
* ''Honey'' (Robert Palmerin albumi), 1994
* ''Honey'' (Charan albumi), 2008
* "Honey" (Erykah Badun kappale)
* "Honey" (Mariah Careyn kappale)
* "Honey" (Bobby Goldsboron kappale)
* "Honey" (Karan kappale)
* "Honey" (L'Arc-en-Cielin kappale)
* "Honey" (Mobyn kappale)
* "Honey" (Rudy Valléen kappale)
* "Honey, Honey", vuoden 1974 kappale yhtyeeltä ABBA
* Honey (yhtye), 1990- ja 2000-lukujen ambient-rock-yhtye
* Spacemen 3:n kappale albumilta Playing with Fire
* The Hush Soundin kappale albumilta *[[Goodbye Blues]]*
* Lovers Electricin kappale albumilta *Whatever You Want*
* American kappale albumilta Your Move
* Honeyz, brittiläinen R&B-tyttöyhtye
* "Honey", kappale yhtyeeltä System of a Down

## Kuvitteelliset henkilöt
* Honey Huan, henkilö sarjakuvastripissä *Doonesbury*
* Honey Mitchell, henkilö *EastEnders*-universumissa
* Honey Rider, henkilö James Bond -romaanissa ja elokuvassa *Dr. No*
* Honey Wilkes, India ja Ashley Wilkesin sisko romaanissa ja elokuvassa *[[Tuulen viemää]]*

## Elokuvat
* ''Honey'' (vuoden 2003 elokuva), vuoden 2003 elokuva, pääosassa Jessica Alba
* ''Honey'' (vuoden 2010 elokuva), vuoden 2010 turkkilainen draamaelokuva, ohjannut Semih Kaplanoğlu

## Muuta
*Honey (brittiläinen lehti), brittiläinen naistenlehti, jota julkaistiin vuosina 1960–86.
Slowly We Rot

**Slowly We Rot** on death metal -yhtye Obituaryn studioalbumi, joka on julkaistu vuonna 1989. Se oli heidän debyyttialbuminsa ja on ainut albumi jossa Obituary käytti E standardi -viritystä, kun muissa Obituaryn albumeissa käytettiin D standardi -viritystä. Tästä huolimatta sitä on pidetty yleisesti Obituaryn raskaimpana albumina. Se uudelleenjulkaistiin vuonna 1997.

Slowly We Rot on ainoa Obituaryn albumi, jolla bassoa soitti Daniel Tucker. Hänen seuraajansa Frank Watkins soitti heidän tulevilla seitsemällä levyllään, ennen kuin hän lähti yhtyeestä vuonna 2010.

## Kappaleet
Kaikki kappaleet sanoittanut John Tardy.

#
#
#
#
#
#
#
#
#
#
#
#

**Vuoden 1997 uudelleenjulkaisun bonuskappaleet**
#
#

## Kokoonpano
* John Tardy – laulu
* Allen West – soolokitara
* Trevor Peres – rytmikitara
* Daniel Tucker – basso
* Donald Tardy – rummut

## Aiheesta muualla
* 
*
Perhonen lasikuvussa (elokuva)

**Perhonen lasikuvussa** () on vuonna 2007 ilmestynyt draamaelokuva, joka perustuu Jean-Dominique Baubyn samannimiseen omaelämäkertaan.

Baubyn sairaus, "locked-in"-oireyhtymä, on kuvattu elokuvassa todenmukaisesti, mutta monet hänen henkilökohtaiseen elämäänsä liittyvät seikat, etenkin Baubyn suhde lastensa äitiin ja tyttöystäväänsä, eivät vastaa tositapahtumia.

## Palkinnot ja arviot
Elokuva on voittanut useita palkintoja. Se esitettiin Cannesin elokuvajuhlilla toukokuussa 2007, ja Schnabel voitti parhaan ohjaajan palkinnon.

Elokuva sai vuoden 2008 Golden Globe -gaalassa parhaan ohjauksen ja parhaan vieraskielisen elokuvan palkinnot.

Vuonna 2016 *Perhonen lasikuvussa* äänestettiin BBC:n kyselyssä tämän vuosisadan 100 parhaan elokuvan joukkoon. Vastaajina oli 177 elokuva-asiantuntijaa eri puolilta maailmaa.

## Lähteet
Geronimo Pratt

**Elmer "Geronimo" Pratt** (13. syyskuuta 1947 – 2. kesäkuuta 2011 Tansania) oli rotusortoa vastustavan Mustien panttereiden johtohahmoja.

Pratt oli lähes puolet elämästään vankilassa. Hänet pidätettiin 1970-luvulla, ja häntä syytettiin murhasta, mutta hän piti sitä poliittisena ajojahtina aikana, jolloin järjestö oli vastakkain hallituksen kanssa. Prattin murhatuomio kumottiin 1990-luvun lopulla epäreilun oikeudenkäynnin vuoksi.

Pratt vietti viimeiset vuotensa Tansaniassa, jossa hän kuoli kesäkuussa 2011. Hän toimi ihmisoikeuksien puolesta kuolemaansa saakka.

## Lähteet
Kotka Nyheter

**Kotka Nyheter** oli Kotkassa ja Loviisassa vuosina 1897–1971 ilmestynyt ruotsinkielinen sanomalehti.

Lehden perusti Kotkan kunnalliselämässä valta-asemansa menettänyt ruotsinkielisten ryhmittymä, joka oli tyytymätön suomenmielisten omistaman ''Kotka''-lehden kirjoitteluun. Kotikaupunkinsa lisäksi Pyhtäälle ja Kymijoen tehdaspaikkakunnille levinnyt *Kotka Nyheter* oli linjaltaan ruotsinmielinen ja perustuslaillinen. Vuosina 1899–1904 se oli neljästi viranomaisten lakkauttamana. Ruotsinkielisen lehden rinnalla kustannusyhtiö Kotka Tryckeri Ab julkaisi suomenkielisiä ''Kotkan Uutisia''.

Taloudellisista vaikeuksista kärsinyt yhtiö siirtyi vuonna 1917 kirjapainon faktorin K.I. Forsmanin ja myöhemmin tämän perillisten omistukseen. Vuodenvaihteessa 1944–1945 se myytiin loviisalaiselle Östra Nylands Tidnings- & Tryckeri Ab:lle. Tämän jälkeen *Kotka Nyheter* ilmestyi ''Östra Nylandin'' osapainoksena, jonka erotti päälehdestä vain nimiö. Vuodesta 1971 alkaen *Kotka Nyheter* esiintyi mainintana *Östra Nylandin* nimiössä. Vuonna 2015 *Östra Nyland* ja *[[Borgåbladet]]* yhdistyivät ja viimeinen jäänne *Kotka Nyheter* -lehdestä, maininta nimiössä jäi historiaan.

Lehti ilmestyi kahdesti ja loviisalaislehden osapainoksena kolmesti viikossa. Sen levikki oli 400–600 kappaletta. Päätoimittajina työskentelivät A. W. Odenwall (vastaava toimittaja 1897), Herman Hultin (1897–1909), Ernst Lundström (1909–1911), Karl Israel Forsman (1912–1914 ja 1918–1931), Julius Eriksson (1915–1918) ja Fjalar Forsman (1932–1944).

## Lähteet

## Aiheesta muualla
* ''Kotka Nyheter'' digitoituna kansalliskirjastossa
Fredrikshamns Tidning

**Fredrikshamns Tidning** oli Haminassa vuosina 1884–1910 ilmestynyt ruotsinkielinen sanomalehti.

Lehden julkaisijana toimi ruotsinmielisten haminalaisten kauppiaspiirien perustama kirjapaino- ja lehtiyhtiö. Kielikysymyksessä *Fredrikshamns Tidning* pyrki tasapuolisuuteen ja Venäjän-politiikassaan se oli perustuslaillinen, mutta hyvin maltillinen. Kahdesti viikossa ilmestyneen lehden uutiset käsittelivät etupäässä Haminan ja sen lähiympäristön asioita. Kaupungin ruotsinkielisen väestön vähentyessä se lopetettiin tilaajien puutteen takia.

## Päätoimittajina
* Athniel Enckell (1884–1885)
* Georg Lindén (1886)
*Hugo Helenius (1887)
*Viktor Kåhlman (1888)
*Carl Schulman (1888–1890)
*Wentzel Hagelstam (1890–1893)
*Ernst Gråsten (1893–1895)
* R. Enckell (1895)
*Walter Sjöblom (1895–1897)
*Verner Humble (1898–1900)
*August Tranchant (1897–1900) 
*K. Wensströmin (1901–1903),
*Carl von Diederichs (1904–1905), 
*Gabriel Sanden (1905–1907), 
*Nikolai Sergejeff (vastaava toimittaja 1906–1907),
* Helge Wilén (1907–1908),
*Gustaf Appelgren (vast. toim. 1908–1909) 
*Bruno Ehrstén (1908–1910).

## Lähteet

## Aiheesta muualla
* ''Fredrikshamns Tidning'' digitoituna kansalliskirjastossa
Isobel Campbell

**Isobel Campbell** (27. huhtikuuta 1976, Glasgow) on skotlantilainen laulaja-lauluntekijä ja sellisti. Hän oli skottiyhtye Belle & Sebastianin jäsen sen perustamisesta vuonna 1996 vuoteen 2002, jolloin hän erosi yhtyeestä henkilökohtaisista syistä. Hän oli yhtyeen taustalaulaja ja soitti selloa sekä koskettimia.

Campbell on tehnyt kaksi levyä nimellä **The Gentle Waves**. Ensimmäinen oli vuonna 1999 julkaistu *The Green Fields of Foreverland* ja toinen *Swansong For You*, joka julkaistiin vuonna 2000. Lisäksi hän on julkaissut omalla nimellään sooloalbumit *Amorino* (2003) ja *Milkwhite Sheets* (2006).

Campbell on tehnyt yhteistyötä Mark Laneganin kanssa. He ovat julkaisseet EP:n *Time Is Just the Same* (2004) ja levyt *Ballad of the Brokean Seas* (2006), *Sunday at  Devil Dirt* (2008) ja *Hawk* (2010).

Vuonna 2006 *Ballad of Broken Seas* oli ehdolla Mercury Prizen saajaksi.
Finland (sanomalehti)

**Finland** oli Helsingissä vuosina 1884–1892 ilmestynyt ruotsinkielinen sanomalehti.

Suomalaisen puolueen ruotsinkielisen äänenkannattajan perustivat kieliasiassa vapaamieliset fennomaanit kuten Zacharias Topelius, Agathon Meurman, Axel Fredrik Granfelt ja Herman Råbergh. Tässä mielessä sitä voi pitää ''Morgonbladetin'' seuraajana. Kristillisiä ja vapaamielisiä arvoja korostanut *Finland* esiintyi kielikysymyksessä sovinnollisena, mikä herätti ankaraa arvostelua oman puolueen ja varsinkin nuorsuomalaisten taholta. Taloudellisesti lehti osoittautui kannattamattomaksi.

Kuudesti viikossa ilmestyneen lehden levikki laski alkuvaiheen yli kahdesta tuhannesta tuhanteen viiteensataan kappaleeseen vuonna 1892. Painoksesta noin puolet levisi Helsingin ulkopuolelle.
## Päätoimittajat

*Ernst Albert Forssell (1885), 
*Agathon Meurman (1886–1888), 
*Gustaf Malmström (1889–1891) 
*Karl Widenius (1891–1892).

## Lähteet

## Aiheesta muualla
* ''Finland'' digitoituna kansalliskirjastossa
Figaro (1886)

**Figaro** oli Helsingissä vuonna 1886 ilmestynyt ruotsinkielinen sanomalehti.

Guido Grönvallin kustantaman ruotsinmielisen *Figaron* tarkoituksena oli julkaista alkuperäisartikkeleita sekä Euroopasta sähkeitse ja kirjeenvaihtajien välityksellä saatuja uutisia. Ilmoitustila oli rajattu takasivulle. Kerran viikossa julkaistun lehden levikki jäi odotettua pienemmäksi, vain 1500 kappaleeseen. Se ehti ilmestyä vajaat puoli vuotta.

## Lähteet

## Aiheesta muualla
* ''Figaro'' digitoituna kansalliskirjastossa
Aleksandrs Ņiživijs

**Aleksandrs Ņiživijs** (s. 16. syyskuuta 1976 Riika, Latvian SNT, Neuvostoliitto) on latvialainen uransa lopettanut jääkiekkoilija, joka pelasi uransa aikana muun muassa KHL-joukkue Lev Prahassa. Hän lopetti uransa Dinamo Riiassa.

Ņiživijs oli mukana maailmanmestaruuskilpailuissa Latvian jääkiekkomaajoukkueessa ensimmäisen kerran vuonna 1995. Vuoden 2009 MM-kilpailuissa valmentajat valitsivat Ņiživijsin Latvian joukkueen kolmen parhaan pelaajan joukkoon. Turnauksessa hän keräsi kahdeksan tehopistettä. MM-kisojen lisäksi hän on pelannut kolmissa olympialaisissa.

## Lähteet

## Aiheesta muualla
*
*Ņiživijs KHL:n sivuilla
Rasta (yhtye)

**Rasta** oli valkovenäläinen melodisen death metalin yhtye.

## Viimeinen tunnettu kokoonpano
* Jauhen Tsjasjolkin – laulu
* Pavel Paulih’in – kitarat
* Juryi Siutsou – bassokitara
* Radzivon Staravoitau – rummut
* Dzmitryi Autšynnikau – kosketinsoitin

### Entiset jäsenet
* Ihar Kavaljou – bassokitara
* Uladzislau Saltsevitš – rummut
* Aljaksei ”Kent” Kahai – kitara
* Dzmitryi Hrafau – laulu

## Diskografia
* 
* 
* 
* 
## Kirjallisuus
Pitkäpallo

**Pitkäpallo** oli suomalainen pallopeli, josta kehittyi nykyinen pesäpallo.

Lauri ”Tahko” Pihkala kehitti pitkäpallon muuttamalla kuningaspallon sääntöjä vuonna 1915 ja uudestaan vuonna 1917. Hän kehitti lajia ottamalla vaikutteita ruotsalaisesta långbollista ja amerikkalaisesta baseballista, ja hän kutsui peliä pitkäpalloksi, jotta se erottuisi edeltäjästään. Pitkäpalloa pelattiin vuosina 1915–1921, ja ensimmäiset valtakunnalliset kisat järjestettiin 1919. Pitkäpallokentän muutokset vuosina 1920 ja 1921 johtivat uuden lajin, pesäpallon syntyyn.

Lyhyestä elinkaarestaan huolimatta lajissa ennätettiin järjestää myös Suomen-mestaruuskilpailuja. Vuonna 1920 suojeluskuntajärjestön mestaruusotteluihin osallistui peräti 14 suojeluskuntapiiriä. Jyväskylän piiri osoittautui parhaimmaksi. SM-ottelussa se sai vastaansa armeijan mestarin, Pioneeripataljoona&nbsp;1:n Viipurista. Tasainen ottelu päättyi Jyväskylän 19–18 &#8209;voittoon.
|
Vuoden 1921 suojeluskuntajärjestön sarjaan osallistui 15 joukkuetta. Etelä-Pohjanmaa voitti järjestön mestaruuden kukistamalla Etelä-Hämeen niukasti 12–11.. Suomen-mestaruusturnaukseen osallistui suojeluskuntamestarin lisäksi armeijan mestarina Viipurin Rykmentti sekä kaksi *siviiliseuraa*, Helsingin Pallonlyöjät ja Hämeenlinnan Ilves. Myös Jyväskylän Lyseo olisi ollut oikeutettu osallistumaan, mutta se jättäytyi pois. Loppuottelussa Etelä-Pohjanmaan skp voitti Hämeenlinnan Ilveksen 16–10, mutta ottelulta oli jo etukäteen poistettu SM-arvo vastalauseen johdosta.

Erilaisten protestihässäköiden, ottelusiirtojen ja luovutusten jälkeen Palloliitto myönsi Suomen-mestaruuden Helsingin Pallonlyöjille, mutta tämä kieltäytyi ottamasta mestaruutta vastaan. Seuraavana kesänä oteltiinkin sitten jo pesäpallon Suomen-mestaruuksista. Pitkäpallo eli vielä jonkin aikaa pesäpallon rinnalla, mutta pikkuhiljaa uusi pallonlyöntipeli syrjäytti sen kokonaan.

## Säännöt

Pesiä kentällä oli vain kaksi: pesä ja ulkomaali. Juoksijoita eli sisämiehiä sai polttaa heittämällä pesän lisäksi suoraan juoksijaa. Räpylöiden käyttö oli ulkomiehiltä kielletty; syötön korkeudeksi riitti lyöjän päälaen korkeus. Koppilyönnin aikana kentällä eteneminen aiheutti kuoleman eli palon.

## Lähteet
Garching

**Garching** on kahden baijerilaisen paikkakunnan nimi:
*Garching bei München, kaupunki Münchenin piirikunnassa
*Garching an der Alz, kunta Altöttingin piirikunnassa
Charles Joughin

**Charles John Joughin** (3. elokuuta 1878 Birkenhead, Wirral – 9. joulukuuta 1956 Paterson, New Jersey, Yhdysvallat) oli englantilainen leipuri, joka toimi ''RMS Titanicilla'' johtavana leipurina kun laiva törmäsi jäävuoreen ja upposi. Joughin ei päässyt pelastusveneisiin ja kellui kylmässä vedessä tuntikausia kunnes pelastuslautta B onnistui pelastamaan hänet. Myöhemmin haastattelussa Joughin kertoi seisseensä laivan tyyrpuurin puolella kun hän joutui veteen. Hän näki myöhemmin ympärikääntyneen veneen ja lähti uimaan sitä kohti. Aluksi häntä ei veneen kaatumisen pelossa päästetty kyytiin mutta myöhemmin laivan pääkokki Maynard tunnisti hänet ja auttoi hänet veneen päälle.
 
Myöhemmin Joughin oli mukana ''SS Oregonilla'' kun se upposi Bostonin satamassa. Joughin palveli myöhemmin American Exports Linesin valmistamilla aluksilla ja toisessa maailmansodassa joukkojenkuljetusaluksilla. Joughin kuoli  78-vuotiaana vuonna 1956. Hänet haudattiin Cedar Lawn Cemeterylle, Patersoniin.

## Lähteet
Conquest of Paradise

”**Conquest of Paradise**” on Vangeliksen vuonna 1992 julkaistu kappale. Se on mukana Ridley Scottin saman vuoden elokuvan *[[1492 – paratiisin valloitus|1492: Paratiisin valloitus]]* soundtrack-albumilla *[[1492: Conquest of Paradise]]*. Singlenä julkaistu kappale saavutti menestystä singlelistoilla muun muassa Belgiassa, Sveitsissä ja Saksassa, jossa se on kaikkien aikojen 59. myydyin single.

Myöhemmin cover-versioita kappaleesta ovat tehneet muun muassa Blake, Klaus Schulze ja John Williams.

## Sanat

Katkelma sanoituksesta, joka on pseudolatinaa, eli ei tarkoita mitään:


In nòreni per ìpe,
in noreni coràh;
tiràmine per ìto,
ne dominà.
In nòreni per ìpe,
in noreni coràh;
tiràmine per ìto,
ne dominà.


Lauluosuuksista vastaa English Chamber Choir, jota johtaa Guy Protheroe.

## Lähteet

## Aiheesta muualla
* Conquest of Paradise Spotifyssa
1. jääkäriprikaati (jatkosota)

**1. Jääkäriprikaati ** (**1. JPr**) oli varusmiehistä muodostettu nopealiikkeinen ja iskukykyinen yhtymä, joka oli jatkosodan alkaessa ylipäällikön reservinä. Jääkäriprikaatiin kuuluivat jääkäripataljoonat 2, 3, 4 ja 5 ja sodan lopulla vielä panssarijääkäripataljoona. Hyökkäysvaiheessa 1941-1942 kevyt patteristo 11 taisteli 1. jääkäriprikaatin orgaanisena osana Korpiselästä Poventsaan. 

## Osasto Lagus
1. jääkäriprikaatin perustamiseksi siirrettiin jääkäripataljoonat 2, 3 ja 4 Kuopioon, jossa prikaatinkomentajaksi määrätty eversti Urho Sihvonen perusti prikaatin kevätkesällä 1940. Kesällä prikaatinkomentajan tehtävät vastaanotti eversti Ruben Lagus.

Laguksen komentaman 1. jääkäriprikaatin sijoituspaikka oli Riihimäki-Kouvola alueella. Riihimäellä 21. kesäkuuta 1941 ilmoittautui  Kevyt Patteristo 11:n komentaja kapteeni (myöh. majuri) Vesenterä eversti Lagukselle, jonka jälkeen 1. Jääkäriprikaatiin orgaanisesti liitetty patteristo jatkoi seuraavat päivät koulutuksen hiomista ja yhteistoiminnan harjoittelua jääkäripataljoonien kanssa. 1. Jääkäriprikaati sai käskyn 22. kesäkuuta 1941 valmistautua siirtymään Huutokosken-Varkauden alueelle. Samalla se liitettiin Karjalan Armeijan Ryhmä Oinoseen. Prikaatiin liitettiin heinäkuun lopulla panssaripataljoona, jolloin muodostettiin osasto Lagus. Osastoon kuuluivat panssaripataljoonalla vahvennetun prikaatin lisäksi jalkaväkirykmentti 44, kenttätykistörykmentti 3:n III patteristo, raskaat patteristot 2 ja 3, pioneeripataljoona 1 sekä 12. autokomppania.

Sotatoimien alettua osasto aloitti 5. syyskuuta etenemisen tavoitteena Aunus ja Mäkriän risteys. Vielä samana iltana tapahtuneen Aunuksen valtauksen jälkeen osasto jatkoi edelleen Tuuloksenjoen kautta Syvärille ja Petroskoihin.

## Panssaridivisioona
Panssaripataljoonasta tuli maaliskuussa 1942 muodostetun panssariprikaatin I pataljoona ja osasto Laguksesta tuli kesäkuussa Panssaridivisioona, johon jääkäriprikaati kuului. Prikaati siirrettiin kesäkuussa 1943 etulinjaan Syvärin rintaman länsiosaan.

## Komentajat
*Albert Puroma 1944 - elokuu 1944

## Lähteet
*
*
*
*Merikallio, Väinö: Jääkäriprikaati hyökkää. JPr:n taisteluvaiheet Moskovan rauhan rajalta Tuulosjoelle. Helsinki Otava 1954
*Seppälä, Helge: Kevyt Patteristo 11 Suomen sodassa 1941–1945. Teoksessa Mauri Sallinen (toim.) Jääkäritykistö 1916–1966, Helsinki WSOY 1966, 166–183.
*Paulaharju, Jyri: Jääkäritykistö 1916–1996.  Hämeenlinna Jääkäritykistön kilta 1996 

### Viitteet
Elbow

**Elbow** on vuonna 1997 perustettu brittiläinen alternative rock -yhtye Burysta, Suur-Manchesterin alueelta, joka on julkaissut seitsemän studioalbumia.

## Historia
Laulaja Guy Garvey ja kitaristi Mark Potter tapasivat jo kouluikäisinä. Vaikka kaikki jäsenet ovat soittaneet yhdessä vuodesta 1990, yhtye sai nykyisen nimensä Elbow vasta vuonna 1997.

Elbow julkaisi debyyttialbuminsa *Asleep in the Back* vuonna 2001, ja oli sekä Mercury Awards- että Brit Awards -ehdokkaana. Seuraava albumi *Cast of Thousands* (2003) sai nimensä yhtyeen Glastonburyssa nauhoittamasta festivaaliyleisön ”We still believe in love, so fuck you” -yhteislaulusta, jonka voi kuulla levyllä kappaleen ”Grace under Pressure” lopussa. Vuoden 2005 *Leaders of the Free World* oli yhtyeen omakustanne, joka nauhoitettiin vuokratussa studiossa Salfordissa.

Elbow voitti Mercury Prizen levyllään *Seldom Seen Kid* vuonna 2008. Lisäksi levyllä oleva ”One Day Like This” sai parhaan kappaleen Ivor Novello -palkinnon ja ”Grounds for Divorce” äänestettiin parhaaksi uudeksi kappaleeksi.

Elbow’n ensimmäinen Suomen-vierailu oli Ruisrockissa kesällä 2011.

## Diskografia
### Studioalbumit
* *[[Asleep in the Back]]* (2001)
* *[[Cast of Thousands]]* (2003)
* *[[Leaders of the Free World]]* (2005)
* *[[The Seldom Seen Kid]]* (2008)
* *[[Build a Rocket Boys!]]* (2011)
* *[[The Take Off and Landing of Everything]]* (2014)
* *[[Little Fictions]]* (2017)
* *[[Giants of All Sizes]]* (2019)
* *[[Flying Dream 1]]* (2021)
* *[[Audio Vertigo]]* (2024)

## Lähteet

## Aiheesta muualla
Garching bei München

**Garching bei München** on kaupunki Baijerin osavaltiossa Saksassa aivan Münchenin läheisyydessä. Kaupungin asukasluku oli vuoden 2020 lopussa 17&nbsp;192 ja sen pinta-ala on 28,16 neliökilometriä. Garching bei Münchenissä sijaitsee yksi Max Planck -instituuteista ja Euroopan eteläisen observatorion päämaja.

Ensimmäinen maininta Garching bei Münchenistä on vuodelta 915. 31. lokakuuta 1957 käynnistettiin Garchingissa Länsi-Saksan ensimmäinen kokeellinen ydinreaktori. Paikkakunnasta tuli kaupunki 1990 ja osa Münchenin teknillisestä yliopistosta muutti sinne vuonna 1997. Münchenin metron U6-linja palvelee kaupunkia kolmella asemalla (Garching-Hochbrück, Garching ja Garching-Forschungszentrum).

Kaupungin väkiluvun kehitys viime vuosikymmeninä:
*1980: 11&nbsp;140 asukasta
*1990: 13&nbsp;111 asukasta
*2000: 15&nbsp;512 asukasta
*2010: 16&nbsp;136 asukasta

## Ystävyyskaupungit
*  Lørenskog, Norja
*  Radeberg, Saksa

Lähde:

## Lähteet

## Aiheesta muualla

*Kaupungin verkkosivut
Laura (kappale)

”**Laura**” on David Raksinin säveltämä ja Johnny Mercerin sanoittama musiikkikappale vuodelta 1945.

Raksin sävelsi kappaleen alun perin 20th Century Foxin vuoden 1944 elokuvaan *[[Laura (vuoden 1944 elokuva)|Laura]]*. Elokuvan tunnusmelodiaksi oli alun perin tarkoitettu Duke Ellingtonin sävellystä ”Sophisticated Lady”, mutta Raksin ei katsonut sen sopivan päähenkilölle. Hän sai viikonlopun aikaa säveltää korvaava tunnussävel. Säveltäjä sai sunnuntaina erokirjeen vaimoltaan ja sai siitä lopulta idean elokuvaan sopivaksi melodiaksi. Ohjaaja Otto Preminger ja musiikillinen johtaja Emil Newman käyttivät sävellystä erilaisina sovituksina useassa elokuvan kohtauksessa.

Seuraavana vuonna Johnny Mercer palkattiin kirjoittamaan sävellykseen sanat. Mercer on sanonut ettei oikeastaan muistanut kappaletta vaikka olikin nähnyt elokuvan. Hänelle toimitettiin melodia ja määrättiin, että kappaleen nimeksi oli tultava myös ”Laura”.

Laulusta tuli julkaisuvuotenaan suosittu. Woody Hermanin levytys nousi listoilla neljännelle sijalle ja sitä myytiin yhteensä yli miljoona kappaletta. Myös Johnnie Johnstonin, Freddy Martinin, Jerry Waldin ja Dick Haymesin versiot nousivat vuonna 1945 singlelistan kymmenen kärkeen. Myöhemmin kappaleen ovat levyttäneet lukuisat artistit ja sitä pidetään jazzstandardina.

## Lähteet